ERO, AERO-দের বিরুদ্ধে কী পদক্ষেপ? জানতে চাইল নির্বাচন কমিশন

ওয়েব ডেস্ক: ইআরও (ERO) এবং এইআরও-দের (AERO) বিরুদ্ধে নির্দেশ কার্যকর না হওয়ায় কড়া অবস্থান নিল নির্বাচন কমিশন (Election Commission)। বেআইনিভাবে ভোটার তালিকায় নাম তোলার অভিযোগে পূর্ব মেদিনীপুরের ময়না এবং দক্ষিণ ২৪ পরগনার বারুইপুর পূর্বের চার আধিকারিকের বিরুদ্ধে কী পদক্ষেপ করা হয়েছে, তা আগামী ৭২ ঘণ্টার মধ্যে রাজ্যের মুখ্যসচিবের (Chief Secretary) কাছে জানতে চেয়েছে কমিশন। পাশাপাশি, কোন দফতর কমিশনের নির্দেশ মানেনি, সে বিষয়ে বিস্তারিত রিপোর্ট দিতে বলা হয়েছে।

বুধবার মুখ্যসচিবকে পাঠানো চিঠিতে কমিশন জানিয়েছে, যে অফিসার বা দফতর কমিশনের নির্দেশ অমান্য করে সিদ্ধান্ত নিয়েছে, তাদের কাছ থেকে লিখিত ব্যাখ্যা নিতে হবে। কেন নিয়ম মানা হয়নি, তা স্পষ্ট করে জানাতে হবে। একই সঙ্গে চার আধিকারিকের বিরুদ্ধে হওয়া গোটা তদন্তের নথি পাঠাতে বলা হয়েছে।

আরও পড়ুন: চক্রান্ত করেই রাজবংশীদের হয়রানি করা হচ্ছে! আক্রমণ কমিশনকে

উল্লেখ্য, বেআইনিভাবে ভোটার তালিকায় নাম তোলার অভিযোগে ময়না ও বারুইপুর পূর্বের ইআরও এবং এইআরও-দের বিরুদ্ধে এফআইআর করার নির্দেশ দিয়েছিল নির্বাচন কমিশন। তৎকালীন মুখ্যসচিব মনোজ পন্থকে দু’বার চিঠি দিয়ে তাঁদের বিরুদ্ধে এফআইআর করার কথা জানানো হলেও সেই নির্দেশ কার্যকর হয়নি। পরে গত ২ জানুয়ারি সংশ্লিষ্ট দুই জেলাশাসককে এফআইআর করার নির্দেশ দেয় কমিশন। কিন্তু প্রায় ২০ দিন কেটে গেলেও সেই নির্দেশ কার্যকর হয়নি।